บล.บัวหลวง ดีเดย์เทรดDWอิงหุ้น  IVL 17ก.ย.นี้
บล.บัวหลวง ดีเดย์เทรดDWอิงหุ้น&nbsp; IVL 17ก.ย.นี้
14 ก.ย. 2553

บล.บัวหลวง ดีเดย์เทรดDWอิงหุ้น  IVL 17ก.ย.นี้
 นายพิเชษฐ สิทธิอำนวย กรรมการผู้อำนวยการ บริษัทหลักทรัพย์ บัวหลวง หรือ BLS เปิดเผยว่า ใบสำคัญแสดงสิทธิอนุพันธ์ หรือ Derivative Warrants (DW) ที่อ้างอิงกับหุ้นสามัญของบริษัท อินโดรามา เวนเจอร์ส  หรือ IVL ซึ่งออกโดยหลักทรัพย์ บัวหลวง จะเริ่มเข้าซื้อขายในตลาดหลักทรัพย์แห่งประเทศไทยเป็นวันแรกในวันที่ 17 กันยายน 2553 นี้ ทั้งประเภทสิทธิในการซื้อ (คอลวอร์แรนต์) และสิทธิในการขาย (พุทวอร์แรนต์) มูลค่าการเสนอขายรวมกว่า 74 ล้านบาท  โดยคอลวอร์แรนต์ใช้ชื่อย่อในการซื้อขายว่า “IVL01CA” ส่วนพุทวอร์แรนต์ใช้ชื่อย่อในการซื้อขายว่า “IVL01PA”   IVL01CA และ IVL01PA เป็นหลักทรัพย์จดทะเบียนในตลาดหลักทรัพย์ฯ ที่แสดงสิทธิในการซื้อและขายหุ้นสามัญของบริษัท อินโดรามา เวนเจอร์ส จำกัด (มหาชน) มีอายุประมาณ 4.5 เดือน และครบกำหนดอายุวันที่ 31 มกราคม 2554 ผู้ถือ DW จำนวน 2 หน่วยจะสามารถใช้สิทธิได้ 1 หุ้นสามัญ โดย IVL01CA เป็นคอลวอร์แรนต์ที่มีราคาใช้สิทธิที่ 26 บาท ซึ่งใช้ทำกำไรในตลาดขาขึ้น ในขณะที่ IVL01PA เป็นพุทวอร์แรนต์ที่มีราคาใช้สิทธิที่ 23 บาท ใช้ทำกำไรในตลาดขาลง หากผู้ลงทุนถือ DW จนครบกำหนดอายุ หลักทรัพย์ บัวหลวง จะชำระเงินสดส่วนต่าง (Cash Settlement) ระหว่างราคาหุ้น IVL และราคาใช้สิทธิให้แทน โดยไม่มีการส่งมอบหุ้นจริง
 
 “IVL01CA และ IVL01PA ถือเป็นนวัตกรรมการลงทุนที่ตอบโจทย์นักลงทุนทั้งในด้านการบริหารความเสี่ยงและการเก็งกำไร เหมาะสำหรับนักลงทุนระยะสั้น โดยอัตราทดจริง (Effective Gearing) ของ IVL01CA และ IVL01PA น่าจะอยู่ประมาณ 4 เท่าและ -3 เท่า ตามลำดับ หมายความว่า ถ้าราคาหุ้น IVL ปรับขึ้น 1% ราคา IVL01CA จะปรับขึ้นประมาณ 4% และราคา IVL01PA จะปรับลงประมาณ 3% ในทางกลับกัน ถ้าราคาหุ้น IVL ปรับลง 1% ราคา IVL01CA จะปรับลงประมาณ 4% และราคา IVL01PA จะปรับขึ้นประมาณ 3%” นายพิเชษฐ กล่าว
ทั้งนี้ บัวหลวง ซึ่งเป็นบริษัทแรกที่ออกทั้งคอลวอร์แรนต์และพุทวอร์แรนต์บนหุ้นอ้างอิงเดียวกันพร้อมกัน นอกจากนี้ หลักทรัพย์ บัวหลวง ในฐานะผู้ออกจะทำหน้าที่เป็นผู้ดูแลสภาพคล่อง (Market Maker) สำหรับการซื้อขาย IVL01CA และ IVL01PA ด้วย เพื่อให้นักลงทุนมั่นใจว่าจะสามารถซื้อง่ายขายคล่อง สำหรับลูกค้าหลักทรัพย์ บัวหลวง จะมีบัวหลวง iExcel เครื่องมือในการวิเคราะห์ราคาวอร์แรนต์อนุพันธ์ ที่จะช่วยให้การลงทุนมีประสิทธิภาพมากยิ่งขึ้น